YaRMARKA SAVDOSINI TAShKIL ETIShNI TAKOMILLAShTIRISh ChORA-TADBIRLARI TOʻGʻRISIDA
(resolution, 2019-02-23)

Aholining toʻlovga qodir talabini yanada toʻlaroq qondirish, ichki isteʼmol bozorining barqaror faoliyat koʻrsatishini taʼminlash, uni vatanimizda ishlab chiqarilgan yuqori sifatli raqobatbardoshli tovarlar bilan toʻldirish, ishlab chiqaruvchi korxonalar bilan savdo tashkilotlari oʻrtasida barqaror aloqalarni oʻrnatish maqsadida Vazirlar Mahkamasi qaror qiladi: 1. Vazirlar Mahkamasining Isteʼmol tovarlari ishlab chiqarish va savdo kompleksi huzurida 1-ilovaga* muvofiq tarkibda Yarmarka savdolari oʻtkazish boʻyicha respublika kengashi tashkil etilsin. Respublika kengashi tomonidan uning vakolatlari doirasida qabul qilingan qarorlar, mulkchilik shakllaridan qatʼi nazar, barcha xoʻjalik yurituvchi subyektlar uchun majburiy hisoblanadi. 2. Quyidagilar Yarmarka savdolari oʻtkazish boʻyicha respublika kengashining asosiy vazifalari etib belgilansin: respublikaning isteʼmol tovarlari ishlab chiqaruvchi korxonalari bilan savdo tashkilotlari oʻrtasida mustahkam, uzoq savdo-iqtisodiy aloqalarni oʻrnatishda, ular oʻrtasidagi oʻzaro munosabatlar mexanizmini takomillashtirish boʻyicha takliflar tayyorlashda koʻmaklashish; isteʼmol tovarlari sotish boʻyicha doimiy ishlovchi va mavsumiy ulgurji yarmarkalar faoliyatini muvofiqlashtirish; ichki isteʼmol bozorining ahvolini tahlil qilish va isteʼmol tovarlarining aholi koʻplab talab qiladigan, ilgari respublikada ishlab chiqarilmagan yangi turlarini ishlab chiqarishni tashkil etish boʻyicha tavsiyanomalar ishlab chiqish; isteʼmol tovarlari ishlab chiqarish bilan bogʻliq boʻlgan yangi texnologiyalarni, asbob-uskunalarni va “nou-xau”larni namoyish qilish boʻyicha koʻrgazmalar hamda koʻrgazma-savdolar tashkil etish; oziq-ovqat tovarlari, yengil sanoat buyumlari, boshqa nooziq-ovqat tovarlar sotish boʻyicha yarmarka qoʻmitalarining faoliyatini muvofiqlashtirish; ishlab chiqaruvchi korxonalar tomonidan oʻzi ishlab chiqargan isteʼmol tovarlarining firma savdosi shoxobchalarini yanada rivojlantirish boʻyicha takliflar kiritish; respublika ulgurji yarmarkalarini oʻtkazish muddatlari va tartibini, yarmarkalar ishida qatnashish uchun jalb etiladigan ishlab chiqaruvchi korxonalar doirasini aniqlash. 3. Respublika kengashi tarkibida asosiy tovar guruhlari – oziq-ovqat tovarlari, yengil sanoat tovarlari va nooziq-ovqat tovarlar boʻyicha doimiy ishlovchi yarmarka qoʻmitalari tashkil etilsin. Koʻrsatib oʻtilgan tovar guruhlariga kiruvchi isteʼmol tovarlari roʻyxati 2-ilovaga muvofiq belgilansin. Yarmarka qoʻmitalariga: doimiy ishlovchi ulgurji yarmarkalar hamda isteʼmol tovarlari koʻrgazma-savdolarini tashkil etish va oʻtkazish; savdo tashkilotlari bilan tovar yetkazib berish shartnomalari tuzish maqsadida isteʼmol tovarlari ishlab chiqaruvchi korxonalarning, shu jumladan kichik biznes korxonalarining keng doirasini ulgurji yarmarkalarda qatnashish uchun jalb qilish; isteʼmol tovarlarining tegishli nomenklaturasi boʻyicha respublika aholisi ehtiyojlarini aniqlash hamda ularni respublika korxonalarida ishlab chiqarish yuzasidan buyurtmanomalarni joylashtirishga koʻmaklashish; Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda isteʼmol tovarlari ishlab chiqaruvchilar va ularni xarid qiluvchilarning ulgurji yarmarkalarda ishtirok etishi bilan bogʻliq tashkiliy masalalarni hal etish. Yarmarka qoʻmitalarining shaxsiy tarkibi 3—5-ilovalarga* muvofiq tasdiqlansin. 5. Vazirlar Mahkamasining Isteʼmol tovarlari ishlab chiqarish va savdo kompleksi Oʻzbekiston Respublikasi Adliya vazirligi va boshqa manfaatdor tuzilmalar bilan birgalikda Yarmarka savdolari oʻtkazish boʻyicha respublika kengashi toʻgʻrisidagi Nizomni hamda Yarmarka qoʻmitasi toʻgʻrisidagi Namunaviy nizomni ikki hafta muddatda ishlab chiqsin va belgilangan tartibda tasdiqlasin. 6. Yarmarka savdolari oʻtkazish boʻyicha respublika kengashi (Usmonov), yarmarka qoʻmitalari vazirliklar, idoralar, uyushmalar, korporatsiyalar, kompaniyalar, xoʻjalik birlashmalari va mulkchilik shakllaridan qatʼi nazar, korxonalar ishtirokida: 2002-yil 20-dekabrgacha boʻlgan davrda 2003-yilda isteʼmol tovarlari yetkazib berish yuzasidan shartnomalar tuzish boʻyicha ulgurji yarmarkalar oʻtkazish jadvalini bir hafta muddatda ishlab chiqsinlar va tasdiqlasinlar; 2003-yildan boshlab doimiy ishlovchi ulgurji yarmarkalar bilan bir qatorda mavsumiy (kuz-qish, bahor-yoz) hamda ixtisoslashtirilgan yarmarkalar oʻtkazilishini taʼminlasinlar; xaridorgir isteʼmol tovarlarining aniq turlari va nomenklaturasini ishlab chiqarish yuzasidan buyurtmanomalarni shakllantirish va respublika korxonalarida joylashtirish ishlarini faollashtirsinlar. 7. Toshkent, Urganch, Buxoro, Samarqand va Fargʻona shaharlarida doimiy asosda isteʼmol tovarlarini sotish boʻyicha mintaqaviy ulgurji-chakana savdo yarmarkalari tashkil etilganligi maʼlumot uchun qabul qilinsin. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Oʻzbekiston aloqa va axborotlashtirish agentligi mintaqaviy ulgurji-chakana savdo yarmarkalari faoliyatini tashkil etishda har tomonlama koʻmaklashsinlar, ularni zarur binolar, zamonaviy savdo-texnologiya asbob-uskunalari, aloqa tizimlari bilan taʼminlasinlar. 8. Uyushmalar, korporatsiyalar, kompaniyalar, xoʻjalik va jamoat birlashmalariga, isteʼmol tovarlari ishlab chiqaruvchi korxonalarga: doimiy ishlovchi ulgurji yarmarkalar va isteʼmol tovarlari koʻrgazma-savdolarini tashkil etish va oʻtkazishda faol qatnashish; shartnomalarning ustuvor ravishda doimiy ishlovchi ulgurji yarmarkalarda tuzilishini va oʻz mahsulotlari sotilishini taʼminlash tavsiya qilinsin. 10 Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari M.Z. Usmonov zimmasiga yuklansin. Goʻsht va goʻsht mahsulotlari, kolbasa mahsulotlari, goʻsht va baliq konservalari Sut va sut mahsulotlari, mol yogʻi, pishloq va brinza, muzqaymoq va boshqalar Shakar Choy Un, non va non-bulka mahsulotlari, yorma, guruch Qandolatchilik (xamirli va shakarli) mahsulotlari, sharq shirinliklari, makaron mahsulotlari, xamirturush Oʻsimlik yogʻi, margarin, kir sovun va atir sovun Quruq mevalar va qayta ishlangan meva-sabzavot mahsulotlari Vino-aroq, konserva mahsulotlari, pivo va alkogolsiz ichimliklar Tamaki mahsulotlari Sintetik kir yuvish vositalari, tish pastasi, attorlik mahsulotlari Tikuvchilik mahsulotlari, trikotaj mahsulotlar, paypoq buyumlari, tikuvchilik galantereyasi Ip gazlama, shoyi, jun gazlama, gilam va gilam mahsulotlari Poyabzal (shu jumladan rezina poyabzal), charm-galantereya va moʻyna buyumlar Chinni mahsulotlar, shtamplangan alyuminiy idish-tovoq, billur va shishadan tayyorlangan buyumlar Mebel, mebel aksessuarlari, qogʻoz, qogʻoz buyumlar, bosma mahsulotlar Murakkab maishiy texnika Zargarlik buyumlari Qurilish materiallari Madaniy-maishiy va xoʻjalik buyumlari Tomorqa-bogʻdorchilik ashyolari va boshqa nooziq-ovqat tovarlar